OБЩЕСТВЕН ПOСРЕДНИК

на територията на Столична община
София 1000, ул. “11 Август” № 4, ет. 3, тел. 02/9873449, 02/9871341, факс: 02/9862785 ombudsman@sofia.bg, www.sofiaombudsman.bg
Относно: Възражение от граждани и жители на жк „Люлин“ по реда и начина на провеждане на обществено обсъждане на проект за подробен устройствен план на жк „Люлин – Център“ и жк „Люлин – Главен център“, Район „Люлин“.

УВАЖАЕМИ СЪГРАЖДАНИ,

 След подробен преглед на документацията в Район „Люлин“ по извършените процедури по обявяване и провеждане на общественото обсъждане на Проект за подробен устройствен план – изменение на план за регулация и застрояване на жк  „Люлин – Център“ и жк „Люлин – Главен център“, Район „Люлин“, през месеците юли и август 2016 година, изразявам следното становище по Вашето възражение (с рег. индекс ….... от …. 2016 г.):

Цялостната процедура по обявяването и провеждането на общественото обсъждане на Проекта за подробен устройствен план на жк „Люлин – Център“ и жк Люлин – Главен център“ е извършена при спазване на изискванията на Наредбата за реда и начина за провеждане на обществени обсъждания в Столичната община, приета с Решение № 950 по Протокол № 120 от 11.10.2007 г. на СОС. Осъществени, в регламентираната им последователност, са всички необходими действия, като за улеснение на заинтересованата общественост както представянето на проекта, така и обществената дискусия са проведени в извънработно за районната администрация време – от 17.30 ч.

В изпълнение на регламентираните в Закона за устройството на територията задължения (ЗУТ) и в Наредбата за реда и начина за провеждане на обществени обсъждания в Столичната община, цялата документация по проведеното обявяване в район „Люлин“ на Проекта за подробен устройствен план на  жк „Люлин – Център“ и жк Люлин – Главен център“ е изпратена в Направление „Архитектура и градоустройство“ на Столична община, за разглеждане и решаване от Общинския експертен съвет по устройство на територията.

По искането Ви за отмяна на заповед № РЛН16-РД09-542 от 15.07.2016 г. на кмета на Район „Люлин“ за провеждане на обществено обсъждане на проекта и издаване на нова такава, с насрочване на нови срокове за представяне и обсъждане на проекта, моля да имате предвид следното:  
Цитираната заповед на районния кмет не е индивидуален административен акт по смисъла на Административнопроцесуалния кодекс (АПК), предвид разпоредбата на чл. 21, ал. 5 от същия. В случая цитираната заповед е част от цялостното административно производство по изменение на подробен устройствен план. Отмяната на заповед на районен кмет по принцип е в правомощията на кмета на Столична община, с оглед неговата функционалната компетентност, определена от Закона за местното самоуправление и местната администрация (ЗМСМА) – чл. 44, ал. 1, т. 9, изр. 2: кметът на общината „осъществява контрол по законосъобразността на актовете на кметовете при изпълнение на техните правомощия“. Освен това контролът по Наредбата за реда и начина за провеждане на обществени обсъждания в Столична община се осъществява от кмета на общината и/или определени с негова писмена заповед длъжностни лица – § 1 от Заключителните разпоредби към Наредбата.
От друга страна, очевидно е, че след като жители от района имат възражения по проведената процедура, то в случая целта на действащата Наредба за реда и начина за провеждане на обществени обсъждания в Столичната община – да се  постигне по-широко разбиране, обществено съгласие и подкрепа за реализацията на обсъждания проект – не е постигната. С мотиви за осигуряване на широка информираност и участие на обществеността при взимане на решения от общинските органи по въпроси, свързани с пространственото развитие и устройството на територията на Столична община, като тези решения бъдат съобразени с изразените становища, предложения, възражения, с доклад на арх. Здравко Здравков до председателя на СОС е представен проект на нова наредба за реда и начина на провеждане на обществени обсъждания. Проектът е публикуван на уеб сайтовете на Столична община (http://sofia.bg/pna.asp) и на Столичния общински съвет (http://sofiacouncil.bg/index.php?page=news&id=713). 

